b'\n_START_ARTICLE_\nVeliki oman\n_START_SECTION_\nOpis\n_START_PARAGRAPH_\nVeliki oman je do 2 metra visoka trajnica, ki ima eno ali ve\xc4\x8d ravnih, debelih in rebrastih stebel, ki so spodaj mehko dlakava, proti vrhu pa imajo klobu\xc4\x8devinast izgled. Korenika je gomoljasta in mesnata, dose\xc5\xbee pa do 5\xc2\xa0cm v dol\xc5\xbeino. Iz nje poganjajo v zemljo do pol metra dolge korenine, ki so od zunaj rjave barve, na prelomu pa rumenkasto bele in imajo mo\xc4\x8dan vonj._NEWLINE_Listi so na steblo name\xc5\xa1\xc4\x8deni premenjalno in so spodaj ve\xc4\x8dji, proti vrhu pa vse manj\xc5\xa1i. Listi so nagubani in ovalne oblike, njihov rob pa je nazob\xc4\x8dan. Na spodnji strani so pora\xc5\xa1\xc4\x8deni z \xc5\xbeametastimi dla\xc4\x8dicami. Spodnji listi so na steblo pritrjeni s peclji, zgornji pa rastejo neposredno iz stebla in ga polkro\xc5\xbeno objemajo._NEWLINE_Tri do 8\xc2\xa0cm \xc5\xa1iroke rumene ko\xc5\xa1ke sestavljajo tanki obrobni jezi\xc4\x8dasti in osrednji cevasti cvetovi. Ko\xc5\xa1ek objema polkro\xc5\xbeen ovojek, ki ga sestavljajo prekrivajo\xc4\x8di se krovni listki. Rastlina cveti od junija do avgusta.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nVeliki oman se zadr\xc5\xbeuje po re\xc4\x8dnih bregovih med grmovjem. V Sloveniji je najbolj pogost v ju\xc5\xbeni Dolenjski, ju\xc5\xbeni Notranjski in ju\xc5\xbeni Primorski.\n_START_SECTION_\nZdravilne lastnosti\n_START_PARAGRAPH_\nV Franciji in \xc5\xa0vici iz velikega omana izdelujejo absint, v tradicionalnem zdravilstvu pa ga uporabljajo za ustavljanje ka\xc5\xa1lja in zdravljenje vnetih dihal. Rahlo bla\xc5\xbei tudi vnetja in kr\xc4\x8de prebavil ter pospe\xc5\xa1uje izlo\xc4\x8danje \xc5\xbeol\xc4\x8da._NEWLINE_Za uporabo v zdravilstvu rastline ne bi smele biti starej\xc5\xa1e od treh let. Poleg inulina (C\xe2\x82\x86H\xe2\x82\x81\xe2\x82\x82O\xe2\x82\x86[C\xe2\x82\x86H\xe2\x82\x81\xe2\x82\x80O\xe2\x82\x85]\xe2\x82\x99) vsebuje korenina \xc5\xa1e helenin (C\xe2\x82\x81\xe2\x82\x85H\xe2\x82\x82\xe2\x82\x80O\xe2\x82\x82), stearopten, ki je topen v alkoholu.\n_START_SECTION_\nFolklora\n_START_PARAGRAPH_\nVrstno ime rastline, helenium, je rastlina dobila po Heleni Trojanski. Veliki oman naj bi namre\xc4\x8d zrasel tam, kjer je iz njenih o\xc4\x8di na tla padla solza. Med kelti je rastlina veljala za sveto.'